T. Galbavý, poslanec: (2009-04-29):
Druhýkrát sa zaoberáme návrhom zákona o reklame, ale i napriek tomu mi dovoľte v krátkosti zrekapitulovať podstatu tejto novely a prečo sme sa takýto návrh rozhodli podať, čo je tým hlavným dôvodom. Ambíciou novely je regulovať, obmedziť reklamu na alkohol na verejnosti a v kinách. Čiže keď hovorím o verejnosti, mám na mysli, celkom jednoducho povedané, ulice, miesta, kde sa bežne pohybujú deti a mládež. Zákaz reklamy na alkohol by sa podľa nášho návrhu netýkal piva a netýkal by sa tých miest a toho priestranstva, kde sa alkohol priamo predáva, čo je celkom logické. Prečo sme pristúpili k výnimke na pivo? Jediným a základným dôvodom tohto nášho rozhodovania je fakt, že už dnes v zákone o vysielaní a retransmisii výnimka na pivo existuje. Ale pokiaľ padne v tomto pléne pozmeňujúci návrh, ktorý aj túto výnimku na pivo zakáže, nebudeme to považovať za nad rámec nášho návrhu zákona. Keď hovorím, že zákonom chceme zakázať reklamu na alkoholické nápoje na verejnom priestranstve, poviem veľmi stručne, mám predovšetkým na mysli zastávky verejnej dopravy, vozidlá verejnej dopravy, billboardy veľkoplošné, ktoré často vidíme pri cestách, ale aj v meste, reklamné stĺpy, samozrejme, aj reklamné nosiče mobilné, v kinách, navrhujeme, aby sa nemohol reklamovať alkohol do ôsmej hodiny večer. Veľmi stručne by som teraz prešiel na dôvody, prečo sme sa rozhodli pre takýto postup a takéto riešenie. Prvá poznámka. Je nespochybniteľný fakt, že klesá vek ľudí, ktorí sa po prvýkrát zoznamujú s alkoholom. Čiže na druhej strane stúpa počet detí a mladých, ktorí reálne alkoholické nápoje užívajú. Túto skutočnosť považujem za hrozivý jav. Zdôrazňujem, že nejde len o obliznutie otcovho pohárika, ale o pitie do nemoty. Pani poslankyňa Tóthová veľmi kompetentne pri svojom návrhu zákona hovorila a používala príklady. Nedávno aj médiá nám poskytli informáciu, že dvanásťročné dieťa bolo hospitalizované na ťažkú otravu alkoholom. Dokonca až trikrát za sebou išlo o tú istú osobu. V tejto chvíli nechcem hovoriť o škodlivosti alkoholických nápojov. Každý z nás pozná aspekty, pozná následky takéhoto konania, následky nestriedmeho pitia. Prečo ide práve o deti a mládež. Práve táto skupina, kolegyne, kolegovia, je reklamou ľahko ovplyvniteľná a najzraniteľnejšia. Na Západe to už vedia dávno. A mnohé firmy sa na deti a mládež zamerali. Spoločnosť Walta Disneyho si, len tak pre zaujímavosť, dala urobiť prieskum tohto trhu. A zistila, že deti ovládajú niekoľko miliónov dolárov, čo je veľká výška finančná, či už preto, že dostávajú vreckové od svojich rodičov, alebo na druhej strane preto, že vedia svojich rodičov presvedčiť o tom, aby im, povedzme, produkt, ktorý je populárny na trhu, nemám teraz na mysli alkohol, kúpili, aby im kúpili, skrátka, drahé a trendové veci. Dobrí biznismeni vždy vedeli, že upriamiť pozornosť a záujem detí a mladých ľudí na seba a na svoje produkty bol vždy dobrý kšeft. A to je legitímne absolútne, to nikomu nevyčítam. Dámy a páni, ak dieťa prechádza dennodenne okolo billboardu alebo cestuje vozidlom verejnej dopravy každý deň do školy a na toto dieťa, či už z billboardu alebo z električky sa usmieva slečna, ktorá vysvetľuje, že ona fičí na fernete, príp. vyzýva, aby sme to spolu roztočili, to celkom nie je v poriadku. Deti tak dostanú do svojho vedomia dva signály, prvý signál, že alkohol v spoločnosti je celkom niečo normálne, dokonca príjemné, dokáže vytvoriť dobrú náladu, a ešte druhý signál, že alkohol združuje a produkuje priateľstvo, upevňuje priateľstvo. Sú to nebezpečné faktory, ktoré sú, bohužiaľ, realitou. Kolegyne, kolegovia, viem, že je tu určitá skupina ľudí, ktorá je spokojná s naším návrhom, pretože sa obáva, že bude mať menšie kšefty. Sú to výrobcovia alkoholických nápojov, distributéri, predajcovia, reklamné agentúry a dokonca ale aj médiá. Toto, či chceme alebo nechceme, sú segmenty, ktoré vytvárajú tzv. uzavretý kruh, navzájom kooperujú, potrebujú sa, médiá na to, aby, samozrejme, zarobili na reklame, reklamní mágovia detto, čiže majitelia billboardov a rôznych iných nástrojov reklamných, distributéri a predajcovia. Výrobcovia sa snažia, aby vyrobili čo najviac alkoholu, predajcovia tiež, aby predali čo najviac alkoholu s čo najlepším ziskom. Táto spolupráca je legitímna. Patrí do každej spoločnosti. Je to ich poslanie. Ale, ctené kolegyne a kolegovia, my sme poslanci, verejní činitelia, my musíme predovšetkým preferovať iný záujem. Našou povinnosťou je vyslať signál verejnosti, čo je správne konanie a čo je škodlivé pre našich občanov. Ochrana mládeže a detí musí byť naša priorita aj z pohľadu legislatívy, ochrana verejnej morálky, a sú princípy primárne a sekundárne. Všetci dobre vieme, že, a znovu to zopakujem, tou najzraniteľnejšou skupinou sú deti a mládež. Dobrá sofistikovaná a agresívna reklama dokáže ovplyvniť myslenie. Veľmi vás prosím a apelujem na vás, aby ste tieto argumenty dobre rozanalyzovali a rozmysleli si, či sa postavíte na stranu lobistov, producentov, majiteľov reklamných agentúr alebo či sa postavíte na stranu médií. To záleží na vás. Ja sa obraciam na vás s prosbou, aby ste sa postavili na stranu verejného záujmu. Tým je a musí byť predovšetkým ochrana detí a mládeže pred nástrahami, pred následkami konania, ktoré z pitia alkoholu absolútne vyplývajú. Takže poprosím vás, nepozerajte sa na to, že ide o opozičný návrh, zamerajte sa na obsah, cieľ nášho návrhu zákona. Z mojej strany je to všetko. Zatiaľ ďakujem.